Title: Zxczxc
Author: Karol Bergmann
Last saved by: kanovska
Company: FEI

Správa zo zahraničnej pracovnej cesty
1.  Účastník ZPC:
Eugen Jurzyca - minister, Romana Kanovská - riaditeľka NUCEM, Zdenko Krajčír - poradca ministra, Peter Mederly - poradca ministra
2.  Zahraničná pracovná cesta:
štát - Česká republika, mesto - Hodonín, dátum - 19. augusta 2011, prijímajúca organizácia – MŠMT ČR, financovanie – MŠVVŠ SR
3.  Rámcový program pobytu:
Trvanie rokovania: 19. augusta 2011 od 14:30-17:30. 
Zahraniční partneri: Josef Dobeš - minister školstva ČR, Ladislav Němec - námestník ministra, Václav Koukolíček - tajomník ministra, Otto Chaloupka - poslanec
4.  Stručný priebeh rokovaní:
Hlavnou témou diskusie boli vybrané otázky z oblasti regionálneho školstva. Účastníci sa okrem toho v diskusii dotkli aj niektorých tém týkajúcich sa vysokého školstva, športu a výskumu.
Z oblasti regionálneho školstva bolo najviac priestoru venované témam externého testovania, najmä maturít. Česká strana sa zaujímala o skúsenosti z dvojúrovňovej maturity na Slovensku, osobitne vo vzťahu k prijímaniu na vysoké školy. Slovensko odchádza od dvojúrovňovej maturity (okrem cudzích jazykov), česká strana ju chce zachovať. Diskusia sa týkala aj slovenských skúseností s on-line maturitami.
Okrem maturít sa stručne diskutovalo aj o testovaní na nižších stupňoch (ISCED 1 a ISCED 2). V rámci tejto témy sa diskutovalo aj o stupni regulácie ohľadne povinného časového rozdelenia preberania učiva. Česká strana informovala, že pred niekoľkými rokmi uvoľnili časový rámec a školy si mohli vybrať, v ktorom ročníku budú čo preberať. Ich skúsenosti s týmto prístupom nie sú dobré a vracajú sa k väčšej centralizácii, znovu uvažujú prejsť až na úroveň ročníkov. Odporúčajú slovenskej strane opatrný prístup pri liberalizácii.
Ďalšou témou, o ktorú sa česká strana zaujímala, bolo financovanie regionálneho školstva. Slovenskí účastníci vysvetlili normatívny systém financovania používaný na Slovensku. Systém v Českej republike je odlišný, štát financuje len osobné náklady a učebnice a učebné pomôcky. Prevádzku financujú zriaďovatelia. Okrem toho, školy v ČR majú finančné prostriedky na osobné náklady účelovo viazané, na rozdiel od Slovenska, kde sú všetky prostriedky od štátu poskytované formou blokového grantu.
Slovenská strana sa intenzívne zaujímala o riešenie problému učebníc v ČR. Česká strana vysvetlila, že na rozdiel od Slovenska, v ČR nie je úlohou ministerstva zabezpečovať, aby boli učebnice. Ministerstvo len udeľuje schvaľovacie doložky, o ktoré žiadajú autori a/alebo vydavateľstvá. Nemajú žiadne problémy so záujmom o písanie učebníc. Na digitálne učebné materiály doložky nedávajú. Diskutovalo sa aj o možnosti pokúsiť sa o harmonizáciu vzdelávacích programov a nadväzne o spoluprácu v oblasti učebníc. 
Na riešenie otázok spoločného záujmu v oblasti regionálneho školstva vznikne spoločná pracovná skupina.
V ďalšej časti stretnutia sa hovorilo o problematike vysokého školstva. Minister Jurzyca navrhol zvážiť spoločné pôsobenie akreditačných komisii. Návrh sa na českej strane stretol so záujmom. Česká strana pripravuje vecný zámer nového zákona o vysokých školách, ktorý by mal byť k dispozícii do 30. októbra t.r. Následne do 30. júna 2012 má byť hotový nový zákon o vysokých školách. Slovenská strana informovala, že je v štádiu prípravy paragrafového znenia prvej novely vysokoškolského zákona, druhá novela bude nasledovať neskôr.  Minister Dobeš uviedol, že rátajú s profesionalizáciou akreditačnej komisie. Ministri hovorili aj o možnostiach pritiahnuť do Česka a na Slovensko kvalitné zahraničné vysoké školy. Minister Jurzyca informoval českú stranu o účasti Slovenska v projekte OECD AHELO. Aj v oblasti vysokého školstva sa navrhlo pokračovať v spolupráci formou spoločnej pracovnej skupiny.
Ministri sa krátko vrátili k regionálnemu školstvu a diskutovali o myšlienke urobiť nadnárodné kolo súťaže Amos o najlepších učiteľov.
V krátkej diskusii o športe sa dotkli ministri otázky možného spoločného organizovania medzinárodných športových podujatí.
Záverečnou témou bola oblasť výskumu. Minister Dobeš informoval, že v roku 2012 plánujú meniť systém hodnotenia výskumu (v súčasnosti majú systém RIV). Hovorilo sa aj systéme hodnotenia umeleckej činnosti. P. Mederly informoval, že zástupcovia českých umeleckých vysokých škôl (AMU) sa intenzívne zaujímajú a slovenský systém hodnotenia v tejto oblasti a beží spolupráca pri príprava systému v Čechách.
V závere riaditeľka Kanovská ešte informovala o spoločných aktivitách v oblasti regionálneho školstva na čeko-slovenskom pomedzí.
5.  Odporúčané závery:
Obaja ministri vyhodnotili stretnutie ako veľmi užitočné a dohodli sa na pokračovaní diskusie. Poverili svojich pracovníkov dohodnúť ďalší postup spolupráce aj s využitím spoločných pracovných skupín.
6.   Prehľad prinesenej dokumentácie a miesto jej uloženia
Nebola prinesená žiadna dokumentácia
7.   Osobitne vyhodnotený očakávaný prínos ZPC
Cesta naplnila očakávania.
8.    Spôsob zverejnenia výsledkov ZPC, prenos získaných informácií
Vzhľadom na neformálny charakter stretnutia nebudú jeho podrobnosti zverejňované.

Správu vypracoval: Peter Mederly
Meno účastníka ZPC: Romana Kanovská
Dátum: 20. augusta 2011
Správu schválil:  Eugen Jurzyca